Tere!
Mina olen Gordon van Veelen ja ma tulen Hollandist.
Olen Healing Rooms'i ehk Palvekliinikute juht,
mille kaudu püüame motiveerida tavausklikke
osalema tervendusteenistuses.
See on olnud koguduse kutse juba Jeesuse päevist alates,
et usklikud ei räägiks vaid igavesest päästest,
aga tervendaksid ka haigeid.
Seetõttu olen ka Eestis koolitamas inimesi
ning tegelemas tervenemise erinevate aspektidega.
Täna tahan rääkida okultismist.
Iga ühe meie elude üle on väga eriline kutse.
Jumal nägi meid juba enne meie sündi;
Ta nägi meie DNA'd ja seda, mis meis on
ning Tal oli plaan ning saatus igaühe meie jaoks.
Siia ilma sündides me veel ei teadnud seda,
kuna olime alles liiga väikesed.
Eeldavasti ei teadnud me vanemadki seda.
Küll aga on keegi, kes teadis ja teab
ja selleks on Saatan.
Ta on väga hea psühholoog ja teab väga täpselt, mis meis peitub
ja mis on me elu võimalused.
Seetõttu on tal ka plaan,
kuidas jätta meid ilma meie saatusest ja kutsest.
Jumala saatus su jaoks ei realiseeru automaatselt -
me peame Temaga selles osas koostööd tegema.
Saatan aga püüab meid sellelt rajalt maha võtta
ja kuhugi mujale suunata,
et me ei areneks nii, nagu me võiksime
ja et me elud poleks vaid alla igasugust arvestust,
aga et me oleks ka õnnetud.
Ta kasutab selleks kõikvõimalikke võtteid,
et meid rajalt maha võtta.
Esiteks püüab ta tuua valesid me ellu.
Tuua ka hirmu me ellu
ning erinevaid olukordi, mis valmistavad meile pettumust
ja panevad meid endasse sulguma ning enese ümber müüre ehitama.
See viib meid kui enesekaitsesse
ja sulgeb meid kõige ees, mis Jumalal on varuks me jaoks.
Nii et Saatan püüab esmalt mõjutada me elu väljaspoolt,
tehes seda läbi olukordade
ja ka läbi valede, mis lähtuvad sageli teiste inimeste suust
ja mida me uskuma jääme.
Sellised valed nagu: "Ma pole piisavalt hea!"
"Minust pole millekski tolku
ja ma ei näe kunagi oma unistusi täitumas."
Kuid Saatan pole rahul vaid sellega,
mistõttu ta püüab ka siseneda me ellu.
Samas puudub tal võimalus seda lihtsalt niisama teha.
Me peame andma talle teatud laadi loa sisenemaks me ellu.
Piibel räägib erinevatest viisidest,
kuidas Saatan püüab me ellu siseneda
ja üks neist viisidest on okultism.
Maailmas eksisteerib kaks vaimu:
Jumal, kes on vaim
ja ka Saatan, kes on vaim.
Sellega seoses on ka kaks väge: jumalik vägi ja saatanlik vägi.
Sellega seoses on ka kaks ilmutust: jumalik ilmutus ja deemonlik ilmutus.
Vahel inimesed arvavad,
et on olemas ka mingi neutraalne ilmutus asjadest
ja et tulevikku vaatamine on täiesti kahjutu tegevus.
Kuid see pole nii.
Info su tuleviku kohta saab lähtuda vaid kas Jumalalt või deemonitelt.
Sa koged üleloomulikku tervenemist kas Jumala või deemonite poolt.
Sinu elu mõjutav jõud ja vägi tuleb kas Jumalalt või deemonitelt.
Mingit vahepealset varianti pole olemas.
Saatan püüab ahvatleda meid saama osa tema väest,
mida vahel kutsutakse ka energiaks.
Ta tahab, et saaksime osa tema maailmast
ja ahvatleb meid saama ilmutusi oma tuleviku kohta just temalt.
Ta püüab peibutada meid kogema tervenemist temalt,
mida kutsutakse ka alternatiivseks tervendamiseks.
See kõik pole midagi uut.
Tänapäeval nimetatakse seda küll New Age'ks (tõlkes "uus aeg"),
kuid tegu pole mingi uue aja liikumise, vaid igati juba vana teemaga.
Võime sellest lugeda näiteks 5 Moosese raamatu 18 ptk's, Piiblis,
kus Iisraeli rahvast hoiatati tõotatud maale sisenemisel
hoidumast okultistlikest tegevustest, millega kaananlased tegelesid.
Seal on öeldud nii:
"Kui sa jõuad sellele maale, mille Issand, su Jumal, sulle annab,
siis ära õpi tegema nende rahvaste jäledusi!
Ärgu leidugu su keskel kedagi,
kes laseb oma poega ja tütart tulest läbi käia,
ei ennustajat, pilvestlausujat, märkide seletajat ega nõida,
ei manajat, vaimude ja tarkade küsitlejat
ega surnutelt nõu otsijat!
Sest igaüks, kes seda teeb, on Issandale jäle,
ja nende jäleduste pärast ajab Issand, su Jumal, nad ära sinu eest.
Ole laitmatu Issanda, oma Jumala ees!"
Sellest kirjalõigust on näha,
kuidas Jumal vihkab okultistlikke tegevusi.
Seda seetõttu,
et nende kaudu me siseneme Saatana ja kurjuse sfääri,
kes saavutab tänu sellele seadusliku õiguse me elude üle.
Ehk ükskõik, millise okultistliku asjaga tegelemine
avab Saatanale ukse me ellu, andes talle ametliku loa sinna jäädagi.
Saatan kõnetab pidevalt inimesi,
püüdes neid panna tegema midagi halba.
Enamjaolt me ignoreerime neid asju,
sest me kasutame selget mõistust ega taha olla seotud kurjuse ja patuga
Nii et enamus kiusatusi, mille Saatan me ellu toob,
ei saa reaalsuseks me elus.
Seetõttu püüab ta siseneda me ellu mõnel muul moel
ja kasutab selleks okultismi.
Ta ütleb: "Tule! Proovi seda!"
ja niipea, kui seda proovid, oled avanud talle ukse.
Minu kodumaal Hollandis võib kõikjalt osta Buddha kujusid.
Tegu on masstoodanguga Hiinast, mille hind on väga madal.
Inimesed peavad neid kujusid kas naljakateks või toredateks,
pannes neid oma aeda või kuhugi koju.
Vahel asetavad sinna kuju juurde ka lilli, öeldes samas:
"No ega me teda kui jumalat ülista!
Buddha lihtsalt oli üks tore vend, nii et me austame teda
ja kuna ta on ka rahuliku olemisega, tõime ta ka oma koju."
Kuid asja tuum on selles, et niipea, kui selle ostad,
oled omistanud midagi, mis kuulub teise usundisse;
midagi, mis ei allu Jumalale
ja mille kaudu sa lased deemonitel siseneda oma koju ja isiklikku ellu.
Olultismis on mitmeid eriviise,
mille kaudu Saatan püüab tungida su ellu.
Mil iganes avad ajalehe ja hakkad sealt horoskoope lugema,
mõeldes: "Ah, teen seda niisama nalja pärast!
Lahe lugemine ju!
Ma nagunii ei usu sellesse,
kuid lahe oleks ikkagi teada saada, mida see tänase päeva kohta ütleb."
Sel samal hetkel, kui lased sel lool siseneda nö oma süsteemi,
seda kõike lugedes,
annad sa Saatanale põhjuse ja võimaluse siseneda oma ellu
ning saata seal korda palju halba.
Saatana peamine eesmärk pole anda meile mingit informatsiooni,
vaid saavutada mõjujõud ja võim me elude üle,
mis lõpuks viib hävinguni või enese hävitamiseni.
Olen kohanud nii palju inimesi,
kes on olnud seotud millegi okultistlikuga.
Käinud mõne ennustaja või nõia juures;
püüdnud teha midagi üleloomulikku,
kuid langenud peale kõiki neid asju tõsisesse depressiooni.
Olen kohanud mitmeid selliseidki inimesi,
kes jumalateenistuse ajal, kui lauldakse ja ülistatakse Jumalat,
on tundnud end äärmiselt halvasti
ja osadel juhtudel kaotanud isegi teadvuse.
See pani mõtlema ja küsima,
kuidas saab ülistuse ajal kellelgi nii halb hakata?
Vastus peitus selles,
et taoline inimene oli olnud seotud kas nõidustega,
või okultistlike praktikatega.
Seetõttu ka, niipea, kui see inimene kirikusse sisse astus,
läksid deemonid nii närvi,
et tõid esile halva enesetunde, peapöörituse
ja isegi teadvuse kaotuse,
sest neile ei meeldi olla Jumala ligiolus.
Nad lausa vihkavad seda ja lähevad närvi selle peale.
Okultistlikud praktikad on väga ohtlikud.
Nad lähtuvad peamiselt teistest usunditest,
millest tuntumad okultismi esindajad on budism ja hinduism.
Kuid neid leiab ka paganlikest religioonidest,
mis ei kummarda Jumalat ja Jeesust.
Kuna inimesed on uudishimulikud
ja tahavad paljusid asju lihtsalt järgi proovida,
mõeldes: "Oh, ma lihtsalt proovin! Mida halba see mulle ikka teeb!"
Kuid see kõik toob kaasa Saatana mõjujõu nende üle.
Sageli, kui räägin inimestele Jeesusest,
kogen ma täiesti ebanormaalselt negatiivset reageeringut sellele.
Inimesed täituvad korraga tohutu vihaga,
kuigi tavaolukorras on äärmiselt sõbralikud.
Kuid hetkel, mil kasutan Jeesuse nime,
või räägin Jumalast - Aabrahami, Iisaki ja Jaakobi Jumalast
siis sel hetkel otsekui midagi juhtuks nendega
ja nad muutuvad maruvihaseks ning negatiivseks,
ega taha enam kuulata mind.
Nende rahulik olek on kui pühitud.
Nende silmist peegeldub külmus, mida seal tavaliselt pole
ja ma saan kohe aru,
et see inimene on olnud seotud teatud laadi okultismiga
või alternatiivteraapiatega.
Võib-olla teatud sorti idaamaade võitluskunstidega,
mis on samuti mõjutatud okultistlikest teguritest.
Või on see isik osalenud alternatiivteraapiates
ja ravis, mis kaldub pigem nõiakunsti poole.
Nagu näiteks Hiina meditsiini võtted, mis tuginevad taoismile,
yin ja yang akupunktuur ning muud taolised asjad.
Inimestel nii Eestis, kui ka Hollandis pole aga õrna aimugi,
millesse nad end nende asjade kaudu mässivad.
Neil pole õrna aimugi!
Piibel aga annab väga selgelt mõista,
et me ei tohiks end siduda taoliste asjadega
ega mängida vaimumaailmaga.
Ära mängi erinevate energiatega.
Ära mängi okultistlike vägedega.
Ära mängi alternatiiv tervendamistega.
Ära käi ennustajate juures ega üldse tegele taoliste asjadega,
sest seda tehes
annad kontrolli oma elu üle kurjadele vaimudele.
Mida need kurjad vaimud teevad?
Nad põhjustavad kõikvõimalikke psühholoogilisi häireid.
Üks levinumaid neist on depressioon.
Teine on negatiivne suhtumine kristlikku usku,
või probleemid, mis kaasnevad kristlaseks saamisega.
Ma tean inimesi, kes on kunagi olnud seotud okultismiga,
kuid saanud siis kristlasteks
ja neil on probleeme Piibli lugemisega.
Niipea, kui nad hakkavad Piiblit lugema,
ei suuda nad millestki aru saada ja väsivad ruttu.
Või niipea, kui nad kuulevad mõnda kristlikku laulu,
tekib neil koheselt ootamatu unisus ja nad ei suuda enam keskenduda.
Nii et see kõik avaldab mõju inimeste vaimulikule elule,
kui nad on kunagi olnud seotud millegi kultuslikuga.
See võib avaldada mõju sinu suhtele Jumalaga,
kuid see võib avaldada mõju ka sinu hingeelule,
mis tähendab, et su tunded võivad ootamatult väljuda kontrolli alt.
Lisaks sellele negativism ja depressioon,
mis omakorda võivad viia enesetapu mõteteni
või enesetapu endani.
Piibel räägib kuningas Saulist, kes oli üks Iisraeli kuningatest
ja kes otsis teatud laadi "juhtimist" enne lahingusse minemist.
Kuna ta oli taganenud Jumalast,
pöördus ta mingi hetk nõu saamiseks nõia poole.
Nõid kuulutas talle tulevikku, mis oli äärmiselt negatiivne,
sest selle kohaselt pidi Saul surma saama.
Nii et kui Saul järgmisel päeval lahingus olles nägi,
et nad ei võida ja on hoopis kaotajate poolel,
otsustas ta iseendalt elu võtta, lüües enesele mõõga rindu.
Piibel ütleb selle kohta,
et kuna ta oli seotud spiritismiga,
püüdis saada nõu surnud inimeselt ja nõialt,
siis tal polnudki enam mingit lootust
ja see on ka põhjus, miks ta end tappis.
Piiblis on teisigi kohti,
mis hoiatavad meid tugevalt okultismi eest.
Seda nii Vanas, kui ka Uues Testamendis.
Vaimumaailmas pole olemas mingit neutraalset pinnast.
Seal pole mingit neutraalset pinnast.
Vägi lähtub kas Jumalast, Jeesusest ja Pühast Vaimust,
olles ühendatud Jumala ülistamise ja kiitmisega
ning tuues au Jumalale.
Või siis kõik teised jõud ja väed -
kui iganes ilusti neid ka ei serveeritaks -
kui need ei allu Jeesuse ja Püha Vaimu kontrollile
ega austa Jumalat ja Jeesust,
on deemonlikud.
Vahet pole, kui head need ka välja näevad,
või isegi, et need toimivad!
Olen kohanud palju inimesi,
kes on saanud osa alternatiiv tervendamisest
ja tõesti kogenudki teatud laadi tervenemist.
Kuid samas, kui kuulata nende lugusid,
ütlevad nad:
"Tead, mu abielu ei toiminud enam peale seda."
"Langesin peale seda masendusse."
"Jah, mu seljavalud kadusid,
kuid peale seda tekkis mul kõikvõimalikke muid probleeme,
mis hävitasid mu elu."
Ma pole näinud ühtki inimest,
kes oleks pääsenud okultismist viga saamata.
Vaatamata sellele, et see esindab end kui kerget moodust leidmaks rahu,
kergendust ja tervenemist.
Läänemaailmas tegelevad paljud inimesed joogaga,
või ka teatud laadi meditatsioonidega,
kuna selle kaudu lubatakse suuremat rahu,
stressi kahanemist ja tervise paranemist.
Nii et inimesed praktiseerivad kõiki neid asju.
Algul võib tunduda, et asjad lähevadki paremaks -
sa oledki lõõgastunud ja rahulikum
ning su tervis tundub olevat parem.
Kuid samas kaugened sa Jumalast ja asjad hakkavad kiskuma kiiva,
kuna deemonitel on mõju su elu üle ja nad teevad, mida tahavad.
Kontroll on nende kätes.
See negatiivne mõju võib avalduda su vaimse elu üle,
mis tähendab, et su ühendus Jumalaga kahjustub.
See võib mõjutada su hingeelu, tuues kaasa depressiooni
või su füüsilist elu, tuues kaasa erinevaid haigusi.
See võib mõjutada ka su majanduslikku seisu,
kus asjad kisuvad kiiva seetõttu,
et oled taandanud end Jumalast ja Tema õnnistustest,
olles igati hingevaenlase mõju all.
Sinu heaolu ei huvita teda grammivõrdki;
kõik, mida ta tahab, on vaid omada kontrolli su elu üle,
nii et häviksid lõpuks täielikult.
Piibel räägib okultismiga seotuse tagajärgedest.
Selle kohta on palju näiteid 5 Moosese raamatu 28 ptk's,
kus neid nimetatakse needusteks.
Need saavad osaks neile, kes ei järgi Jumala seadusi
ja kes veelgi enam kaasavad end muude usundite ehk religioonidega.
Religioonidega, mis tegelikkuses teenivad deemoneid.
Religioonid, mis kätkevad endas okultismi, spiritismi,
tuleviku ennustamist,
kõikvõimalikku seotust energiate ja jõududega,
mis ei lähtu Jumalast.
Need kõik toovad endaga kaasa needused.
Üks esimesi asju, mis Piibli kohaselt mõjutatud saab,
on inimeste viljakus ja nende kariloomad.
See tähendab kas lastetust, või puudega laste sündi,
kui ka loomakarja viljatust või puudega loomade sündi.
Ühtlasi mõjutab see kõik su põllumajandust,
kus ilmastiku tingimused võivad muutuda ja saabuda põuaaeg,
nii et su saak võib jääda väga kesiseks.
Ka su tundeelu võib saada mõjutatud.
Võib esineda hulluse hoogusid, või segadust.
Füüsilise poole pealt võib lisaks viljatusele
esineda ka muid haigusi,
mis on tingitud okultismiga tegelemisest.
Piibel räägib poliitilistest tagajärgedest,
kui üks maa ja rahvas pöördub ära Jumalast
ja pöördub mõne muu religiooni poole,
hakates tegelema spiritismi ja okultsete asjadega.
Sel juhul võib see rahvas langeda oma vaenlaste ohvriks
ja kaotada oma iseseisvuse.
Kõik need asjad on kirjas Moosese seaduses,
5 Moosese raamatus, Piiblis.
Sa võid nüüd küsida,
kas need asjad tõesti ka päriselt sünnivad?
Iisraeli rahva ajalugu tõestab, et need asjad sündisid nii.
Nad pöörasid selja Jumala seadustele ja praktiseerisid kaananlaste usku,
sh laste ohverdamised, prostitutsiooni erinevad vormid,
vaimudele ohverdamised, tuleviku ennustamine jne.
Nad tegid seda kõike, matkides oma naabrite usku.
Kuid see kõik tõi kaasa selle, et nad kaotasid oma vaenlastele,
nad kaotasid oma iseseisvuse
ja pidid pagema maapakku.
Nii et see on ühe rahva saatus, kes jätab Jumala
ja vahetab Ta mõne võõrusundi ja okultismi vastu.
Kui rääkida sinust ja su isiklikust elust,
siis palun ole ettevaatlik selliste asjade suhtes!
Ära isegi mitte lõbu või huvi pärast vaata näiteks saateid,
kus tegeletakse ennustamisega.
Saateid, kus on mõni ennustaja ja kellele saab saatesse helistada.
Ära isegi vaata nende asjade poole!
Ära seo end nende asjadega ei ühel ega teisel moel.
Kui ükskõik, mis saadetes või ka õudusfilmides
on tegu ükskõik, milliste vaimudega,
või vaimsete jõududega -
ära naudi seda ega ammute seda endasse,
vaid vaheta kanalit, või lüli telekas välja.
Sest kõik need asjad hakkavad mõjutama su elu.
Mäetan üht tüdrukut, kes tuli mu juurde Lõuna-Ameerikas
ja kes kurtis tohutu peavalu üle.
Panin oma käe ta pea peale,
mispeale peavalu liikus peast põse piirkonda.
See tundus väga kummalisena.
Peavalu on ju ikka peas ja tal pole jalgu,
kuid kui puudutasin tüdruku pead, liikus valu põse piirkonda.
Küsisin seepeale tüdrukult,
on ta kunagi olnud seotud okultismi, nõiduse või muu sarnasega?
Ta ütles, et ei ole.
Küsisin, kas ta pere või vanemad on olnud nendega seotud?
Ta vastas taas eitavalt.
Küsisin seepeale Jumalalt, milles asi?
Sest taoline peavalu polnud kindlasti mitte tavapärane,
mistõttu küsisin Jumalalt,
on see midagi vaimset või deemonlikku?
Jumal vastas mulle ja ütles, et see on õudusfilmidest.
Nii et ma küsisin tüdrukult: "Kas sa vaatad õudusfilme?"
Ta vastas jaatavalt.
Küsisin, kas ta peab seda õigeks?,
mispeale ta vastas,
et talle meeldib nendega kaasnev hirmutunne ja põnevus.
Ütlesin talle, et need õudusfilmid on täis vaime ja üleloomulikke jõude
ning küsisin: "Kas sa tõesti arvad, et Jeesusele meeldib see?"
Jah, Saatan tahabki, et meile need asjad meeldiks,
sest niipea, kui lased selle kõik endasse,
seda enam sellest sõltuvusse jääd.
Sa avad oma elu deemonitele.
Mul kulus veidi aega, et veenda teda selles,
kuid mõne hetke pärast tunnistas ta ka ise, et see on vale asi;
et see on Jumala vastane ja üldse mitte meelepärane Talle,
kuigi Saatanale meeldib see täiega.
Nii et tüdruk palus Jumala ees vabandust selle pärast
ja kui ma uuesti oma käe ta pea peale panin,
kadus ta peavalu automaatselt.
Nii et kõik see vaimudega mängimine, õudusfilmide vaatamine,
saadete ja filmide vaatamine, kus on nõidust ja üleloomulikke jõude;
arvutimängud, mis on samuti seotud jõududega ja deemonitega,
vaimude ja üleloomulike asjadega.
Teil pole aimugi, millist kahju see tegelikult põhjustab,
kuna see seob teid Saatana endaga,
kellele on kõigi nende asjade läbi kerge ligipääs te elule.
Ja ta pole kaugeltki mitte armuline, vaid omab hävitavat mõju te elu üle.
Kui sa oled kristlane, hoia kaugele kõigist neist asjadest!
Kui sa ei ole veel usklik, siis nüüd sa tead,
millest paljud su probleemid on tingitud.
Need on tingitud hooletust elust ja okultismi sisse laskmisest oma ellu.
Samas on sul võimalik sellest vabaks saada.
Tahaks soovitada sulle rääkida mõne pastoriga,
või külastada mõnda Palvekliinikut, mis Eestis tegutsevad.
Tallinnas on 2 palvekliinikut ning üks kliinik Rakveres,
Tartus, Pärnus, Kuressaares ja Võrus.
Soovitan sul soojalt minna ühte neist palvekliinikutest,
et saada palve läbi vabaks deemonlikest mõjudest oma elus.
On äärmiselt oluline saada vabaks, sest Jumal tahab, et oleksid õnnelik.
See on ka põhjus, miks Ta on andnud need hoiatused Piiblis,
sest Ta tahab, et oleksid terve.
Terve nii füüsiliselt, kui ka emotsionaalselt.
See on see põhjus, miks need hoiatused on Piiblis.
Jumal tahab, et elaksid välja oma saatuse.
Saatan pole su sõber, vaid su vaenlane
ja ta püüab takistada sind saavutamast oma potentsiaali
ning leidmast see elu ja koht, mis Jumalal on su jaoks.
Ta tahab hoida sind selle kõige eest.
Tahaksin veel selle saate lõpuks paluda väikese palve.
Isa, me tuleme Su ette Jeesuse nimel.
Me täname Sind Su hoiatuste eest,
mille oled andnud vaid seetõttu, et armastad meid nii väga.
Me täname selle võrratu plaani eest, mis Sul on me elude jaoks.
Plaani eest, mis on nii palju ilusam ja suurem, kui me oskaks arvatagi.
Sul on midagi imelist varuks me jaoks.
Issand, me näeme, kui oluline see on saada vabaks Saatana kontrolli alt
ning neutraliseerida ükskõik, mis mõjud,
mis tal võivad me elude üle olla.
Võib-olla läbi valetamise või meie eneseväärikuse röövimise.
Aga ka läbi meie tunnete kontrolli,
kuna oleme sidunud end millegi okultsega.
Tänu Sulle, Issand, et Sina saad meid tervendada
ja täielikult vabastada.
Sul on igaühe me jaoks elu, mis on täis rõõmu ja tervist.
Aamen.
Tõlge: Anne-Ly Raukas